કૌભાંડ કરનાર સામે પગલાં: બીજો વિષય છે, કૌભાંડ કરનારાઓ સામે પગલાં ક્યારે ભરાશે? તાજેતરમાં જ રોડ કૌભાંડમાં કેટલાક અધિકારીઓને નોટિસ ફટકારવામાં આવી છે તો કેટલાક પોતાના ગોડફાધરોના કારણે બચી ગયા છે. આવા કૌભાંડ કરનારાઓ સામે કેવાં પગલાં ભર્યાં છે કે ભરવાં જોઇએ તેવી દરખાસ્તો બોર્ડમાં આવતી હતી, જેના કારણે તેમના કૌભાંડોની ચર્ચા તથા કેવાં પગલાં ભરવાં તેનાં સૂચનો થતા હતાં. એક દાખલો ટાંકવો જરૂરી છે. 1973માં સાબરમતી નદીમાં પૂર આવતાં ઘણાં ઝૂંપડાઓ તણાઇ ગયા હતાં. આ સમયે આવા લોકોને પાકાં મકાનો આપવા માટે એક કમિટીની રચના કરવામાં આવી હતી. આ કમિટીએ એસ્ટેટ વિભાગ તથા પ્રોજેક્ટ વિભાગને તપાસ કરીને લીસ્ટ તૈયાર કરવાની કામગીરી સોંપી હતી. પ્રોજેક્ટ કમિટીએ 292 લોકોની યાદી તૈયાર કરી હતી જેમને મકાન મળવાં જોઇએ. ત્યારબાદ એસ્ટેટ વિભાગે 518 લોકોની યાદી તૈયાર કરી હતી જેમાં 210 લોકોને ખોટી રીતે મકાન ફાળવવાની કામગીરી થઈ હતી. એસ્ટેટ વિભાગના બે અધિકારી અને એક એકાઉન્ટ વિભાગના અધિકારી આ કૌભાંડમાં સંડોવાયેલા હતા. 1975માં જે ફોર્મ ભરાયાં હતાં તે ફોર્મ 1973ની પુર હોનારતનાં હોવાનું આ લોકોએ જણાવ્યું હતું. એટલું જ નહિ, ફોર્મમાં ખોટા ફોટા પણ ચોટાડવામાં આવ્યા હતા. આ કામ જ્યારે રજૂ થયું ત્યારે કમિશનર સહિત બોર્ડે તેમની વિરુધ્ધ ગુનો દાખલ કરવાની મંજૂરી આપી હતી. સમગ્ર કોભાંડમાં લાંચ રૂપિયા 20,000થી વધુ લીધી હોવાનુ તપાસમાં બહાર આવ્યું હતું. તે સમયે આ રકમ ખૂબ જ મોટી હોવાનું તે સમયના એક અધિકારી કહે છે. મ્યુનિસિપાલિટીએ આ તમામ લોકો સામે ધી પ્રીવેન્શન ઓફ કરપ્શન એક્ટની કલમ 6(1) (સી) હેઠળ કાર્યવાહીની મંજૂરી આપી હતી. પોલીસે આ ત્રણેયની ધરપકડ કરીને તપાસ કરી હતી. એક પણ સિનિયર નેતાએ આ લોકોની તરફેણ કરી નહોતી પણ કડકમાં કડક પગલાં ભરવાની રજૂઆત કરી હતી. કમિશનરે તમામ સામે દાખલો બેસે એ રીતે કાર્યવાહી કરવાની ખાતરી બોર્ડને આપી હતી. અત્યારે આવું જ રોડ કૌભાંડ છે પણ પોલીસે હજુ સુધી કોઇ કાર્યવાહી કરી નથી. એટલું જ નહિ, કેટલાક લોકો રાજકીય ગોડફાધરોને કારણે બચી ગયા છે.